Aantal Covid-19-gevalle op pad na 100 000Direkteur-generaal van die WGO, dr. Tedros Adhanom Ghebreyesus Die aantal bevestigde gevalle van die nuwe koronavirus is sterk op pad om die 100 000-merk te oorskry, het die Wêreldgesondheidsorganisasie (WGO) Vrydag gesê. “In die afgelope 24 uur is 2 736 gevalle van Covid-19 in 47 lande aangemeld. Daar is nou ŉ totaal van 98 023 gevalle en 3 380 sterftes,” het dr. Tedros Adhanom Ghebreyesus, direkteur-generaal van die WGO gesê. Suid-Afrika is die mees onlangse land wat ook ŉ bevestigde geval van die koronavirus aangemeld het. Maroela Media het Vrydag berig die minister van gesondheid, Zweli Mkhize, sê die 38-jarige man van KwaZulu-Natal vorder goed. Ghebreyesus sê soos meer gevalle aangemeld word, moet alle lande dit hul eerste prioriteit maak om te verseker dat die virus nie versprei nie. “As ons die spoed kan vertraag waarteen die epidemie versprei, kan ons lewens red. Dit gee hospitale tyd om hulle voor te berei om pasiënte met die virus te behandel. Dit skep ook meer tyd om entstowwe en behandelings vir die virus daar te stel.” Frankryk en Suid-Afrika het reeds aangedui dat hulle die WGO se standaarde en voorskrifte gaan begin gebruik vir kliniese toetse oor Covid-19. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.